Alv Erlingsson (eldre)

Alv Erlingsson den eldre (født ca. 1190 – død ca. 1240), også kalt Alv av Thornberg, var lendmann på Ringerike og gift med Ingeborg Bårdsdatter, søster til Skule Bårdsson fra storgården Rein i Trøndelag, bedre kjent som hertug Skule fra sagalitteraturen.

Alv hadde ifølge Håkon Håkonssons saga sete på storgården Thornberg på Ringerike,Håkon Håkonssons saga, kap. 198 som er synonym med urgården Tanberg i dagens Ringerike kommune. Gården ligger strategisk til, med god utsikt til store deler av Ringerike, gangavstand til Norderhov kirke fra siste halvdel av 1100-tallet og kort fra både Storelva og Tyrifjorden.

Til tross for Tanbergs umiddelbare nærhet til Norderhov kirke, tilkjennegir et kongebrev, datert 13. desember 1304 i Bergen, at det sto ei da forfallen høgendeskirke på storgården, slik at familiens kirkelige sysler må ha vært bekvemmelige. Det viser at gården var et maktsenter. Et stort gravfelt på høyden like over gården, Stavhella ytterst på Tanbergmoen, viser dessuten at det må ha vært et maktsenter der i århundrer. Likeledes at Norderhov kirke én av tre tredingskirker i den norrøne Haðafylki, altså ei hovedkirke med høy status og utvida privilegier, på linje med fylkeskirkene. I tårnes andre etasje er det murt en stor bueportal (2,1 m bred og 3,4 m høy) inn til vestgalleriet i skipet, noe som peker mot en symbolsk funksjon utover det som var vanlig på bygdene. Det kan peke mot at kirken tilhørte myndighetene og kanskje ble besøkt av personer som ikke menget seg med allmuen, for eksempel adelsfolk.

I åra 1220–1231 var Alv hertug Skules sysselmann i Borgund på Sunnmøre, og nevnes der som en av vårbelgenes ledere. 

Fra 1232 hadde ikke lenger hertug Skule en maktposisjon som tilsa at han kunne klare å beholde tredjedelen av landet under sitt styre. Kongen krevde da en reduksjon av hertugdømmet under riksmøtet i Bergen i 1233, mellom hertug Skule og kong Håkon. Alv Erlingsson støttet hertug Skule. 

I 1239 var Alv blant hertug Skules ivrigste tilhengere, da Skule ville ta kongenavn og innstevnet de mektigste bøndene i hele Trøndelag til Øreting. Alv deltok også i Skules oppstand i 1240 og var en av hans mest trofaste menn under kampene mot birkebeinerne, som ble slått det året. Da han ikke nevnes etter dette, døde han trolig kort tid etter.Håkon Håkonssons saga, kapittel 218

Alvs sønn var Erling Alvsson, og hans sønn igjen var Alv Erlingsson den yngre, også kalt Mindre-Alv, som ble sentral i formynderkretsen rundt kong Eirik Magnusson, også kjent som Eirik Prestehater. Mindre-Alv drev med sjørøveri og gjorde opprør mot kongemakten, noe som førte til hans død i 1290.

 Referanser 
 kap. 176, note 443. Sitat: «D. e. Alv av Thornberg (Tanberg paa Ringerike), som var g. m. Skules søster Ingebjørg»

Diplom av 13. desember 1304, Bergen. DN. IV 63. Diplomatarium Norvegicum bind I-XXI

Ekroll, Øystein. Hamar : det basilikale bispedømet. Artikkel i Hamar bispestol 850 år. 2004. s. 13-70.

Kategori:Nordmenn fra norrøn tid
Kategori:Norske lendmenn
Kategori:Adelige nordmenn
Kategori:Fødsler i 1190-årene
Kategori:Dødsfall i 1240-årene
Kategori:Nordmenn på 1200-tallet